

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2024 m. rugsėjo 19 d. Nr. 250-I-25

Vilnius

Lietuvos Respublikos Seimo Peticijų komisija (toliau – Komisija) 2024 m. rugsėjo 19 d. posėdyje išnagrinėjo pareiškėjų peticijas, kuriose pateiktas siūlymas pakeisti Lietuvos Respublikos bausmių vykdymo kodekso (toliau – BVK) 83 straipsnį, sudarant teisines prielaidas lygtinį paleidimą iš laisvės atėmimo vietų įstaigos taikyti ir asmenims, atliekantiems bausmę už tyčinius nusikaltimus, padarytus laikino sulaikymo, suėmimo vykdymo, arešto arba laisvės atėmimo bausmės atlikimo metu ir priėmė sprendimą teikti Seimui išvadą netenkinti šio siūlymo. Komisija sprendimą priėmė atsižvelgusi į Lietuvos Respublikos teisingumo ministerijos nuomonę dėl peticijoje pateikto siūlymo.

Lietuvos Respublikos Seimas dar 2005 m. balandžio 21 d. įstatymu Nr. X-164 *inter alia* apsisprendė papildyti Lietuvos Respublikos bausmių vykdymo kodekso (toliau – BVK) 158 straipsnio 4 punktą, nustatydamas, kad lygtinis paleidimas iš laisvės atėmimo vietų įstaigos netaikomas ir asmenims, atliekantiems bausmę už tyčinius nusikaltimus, padarytus arešto ir suėmimo vykdymo metu. Pastebėtina, kad paminėtas ir dabar BVK 83 straipsnyje įtvirtintas teisinis reguliavimas, nustatantis išimtis iš bendros lygtinio paleidimo iš laisvės atėmimo vietų įstaigos tvarkos, svariai prisideda prie bendrosios nusikaltimų prevencijos, saugesnės visuomenės ir laisvės atėmimo vietų įstaigos valdymo. Aptariamu atveju, netaikant lygtinio paleidimo iš laisvės atėmimo vietų įstaigos asmenims, nuteistiems už tyčinius nusikaltimus, padarytus laikino sulaikymo, suėmimo vykdymo, arešto arba laisvės atėmimo bausmės atlikimo metu, siekiama asmenis, atliekančius laisvės atėmimo bausmes, atgrasyti nuo naujų nusikaltimų darymo ir sukurti jiems paveikią aplinką keisti savo nusikalstamą elgesį.

BVK 83 straipsnyje nustatytas nusikalstamų veikų, už kurias laisvės atėmimo bausmę atliekantiems nuteistiesiems negali būti taikomas lygtinis paleidimas iš laisvės atėmimo vietų įstaigos, sąrašas. Į šį sąrašą patenka nusikaltimai Lietuvos valstybės nepriklausomybei, teritorijos vientisumui ir konstitucinei santvarkai, nepilnamečio asmens seksualinio apsisprendimo laisvei ir (ar) neliečiamumui, taip pat nusikaltimai, padaryti laisvės atėmimo vietose. Pastebėtina, kad į nurodytą sąrašą neįtraukti nusikaltimus žmoniškumui ir karo nusikaltimus, kurie Lietuvos Respublikos baudžiamajame kodekse (toliau – BK) priskiriami prie pačių sunkiausių nusikalstamų veikų, tačiau, vadovaujantis galiojančiu teisiniu reguliavimu, už šiuos nusikaltimus bausmę atliekantys asmenys šiuo metu potencialiai galėtų būti lygtinai paleidžiami atlikę tik dalį jiems paskirtos bausmės.

Pažymėtina, kad Lietuvos Respublikos Konstitucinis Teismas (toliau – KT) savo sprendimuose ne kartą yra konstatavęs, jog konstitucinis asmenų lygiateisiškumo principas nepaneigia galimybės įstatyme nustatyti nevienodą (diferencijuotą) teisinį reguliavimą tam tikrų asmenų kategorijų, esančių skirtingose padėtyse, atžvilgiu, jeigu tarp šių asmenų yra tokio pobūdžio skirtumų, kurie tokį diferencijuotą reguliavimą daro objektyviai pateisinamą[[1]](#footnote-1). Kartu KT ne kartą yra pasisakęs, kad įstatymų leidėjas gali, atsižvelgdamas į nusikalstamų veikų pobūdį, pavojingumą (sunkumą), mastą, kitus požymius bei kitas reikšmingas aplinkybes, įtvirtinti diferencijuotą teisinį reguliavimą ir už atitinkamas nusikalstamas veikas nustatyti skirtingą baudžiamąją atsakomybę ar bausmės atlikimo sąlygas. Šia aptariama KT suformuota doktrina vadovaujasi visi teismai, kurie, nagrinėdami pareiškėjų skundus dėl galimai diskriminacinio teisinio reguliavimo, ne kartą konstatavo, kad BVK įtvirtinta nevienoda galimybė būti lygtinai paleistam, atsižvelgiant į padaryto nusikaltimo pobūdį, yra galima, nes diferencijuotas teisinis reguliavimas, kai jis taikomas tam tikroms vienodais požymiais pasižyminčioms asmenų grupėms, jeigu juo siekiama pozityvių, visuomeniškai reikšmingų tikslų arba jeigu tam tikrų ribojimų ar sąlygų nustatymas yra susijęs su reguliuojamų visuomeninių santykių ypatumais, savaime nelaikytinas diskriminaciniu[[2]](#footnote-2).

Peticijoje nuteistųjų teisinę padėtį siūloma švelninti, taikant lygtinį paleidimą iš laisvės atėmimo vietų įstaigos, net kai nuteistieji bausmės atlikimo metu daro visuomenei pavojingiausius pažeidimus – nusikaltimus. Tokio siūlymo įgyvendinimas būtų nesuderinamas su BVK 4 straipsnio 1 dalies 9 punkte įtvirtintu vienu iš pamatiniu bausmių vykdymo principu – teisingo ir progresyvaus bausmių atlikimo. Šio principo esmė yra ta, kad nuteistojo teisinė padėtis tiesiogiai priklauso nuo jo nusikalstamo elgesio rizikos ir elgesio pokyčių bausmės atlikimo metu (nustatytų pareigų atlikimo ir draudimų laikymosi, reagavimo į resocializacijos priemones ir pan.). Atsižvelgiant į tai, nuteistojo, kuris daro pažangą resocializacijos procese, mažina savo nusikalstamo elgesio riziką, jo teisinė padėtis švelninama suteikiant papildomų teisių, atsisakant tam tikrų apribojimų, o taip pat taikant lygtinį paleidimą iš laisvės atėmimo vietų įstaigos. Tačiau, tuo atveju, kai nuteistasis nedaro minėtos pažangos ar didėja jo nusikalstamo elgesio rizika dėl padarytų naujų teisės pažeidimų, jo teisinė padėtis griežtinama (apribojamos tam tikros teisės, nustatomos papildomos pareigos, o taip pat netaikomas lygtinis paleidimas iš laisvės atėmimo vietų įstaigos).

4. Akcentuotina ir tai, kad lygtinio paleidimo iš laisvės atėmimo vietų įstaigos taikymo sąlygos yra siejamos su nuteistojo nusikalstamo elgesio rizika (BVK 82 straipsnio 1 ir 3 dalys). Lygtinis paleidimas iš laisvės atėmimo vietų įstaigos gali būti taikomas tik tais atvejais, kai nuteistojo nusikalstamo elgesio rizika žema ir (ar) jis daro akivaizdžią pažangą mažinant šią riziką. Būtina pastebėti, kad įkalinto asmens padarytas naujas nusikaltimas suėmimo vykdymo ar bausmės atlikimo metu, atskleidžia jo neigiamą požiūrį į valstybės saugomus gėrius, nenorą keisti savo nusikalstamą elgesį ir gerbti visuotinai pripažintas vertybes. Taigi peticijoje pateiktas siūlymas iš esmės nesuderinamas ir su BVK nustatytomis lygtinio paleidimo iš laisvės atėmimo vietų įstaigos taikymo sąlygomis.

Paminėtina, kad asmenims, kurie pagal BVK 83 straipsnį negali būti lygtinai paleidžiami iš laisvės atėmimo vietų įstaigos, nėra neapribotos kitos jų bausmės atlikimo sąlygų arba paskirtos bausmės švelninimo galimybės. Pavyzdžiui, vadovaujantis BVK 37 straipsnio 6 dalimi, nuteistieji, kuriems negali būti taikomas lygtinis paleidimas iš bausmės atlikimo vietos ir kurie yra atlikę tris ketvirtadalius bausmės bei atitinkantys kitas perkėlimo sąlygas/reikalavimus, likus ne daugiau kaip dvejiems metams iki bausmės pabaigos, gali būti perkeliami į atviro tipo bausmės atlikimo vietą. Taip pat šiems nuteistiesiems paskirta bausmė, vadovaujantis Lietuvos Respublikos baudžiamojo kodekso 78 ir 79 straipsniais, gali būti atitinkamai švelninama, taikant amnestiją arba malonę.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IX (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2024 m. rugsėjo 18 d. išvados Nr. 250-I-25“ projektą.

Komisijos pirmininkas Edmundas Pupinis

R. Kniukštienė, tel. (0 5) 209 6591, el. p. rimante.kniukstiene@lrs.lt

1. Lietuvos Respublikos Konstitucinio Teismo 1998 m. lapkričio 11 d., 2005 m. gegužės 13 d., 2006 m. gegužės 31 d., 2009 m. kovo 2 d., 2009 m. balandžio 29 d. nutarimai, 2010 m. balandžio 20 d. sprendimas, 2010 m. birželio 29 d. ir 2011 m. gruodžio 22 d. nutarimai. [↑](#footnote-ref-1)
2. Pavyzdžiui, Lietuvos apeliacinio teismo 2017 m. gegužės 4 d. nutartis, priimta civilinėje byloje Nr. 2A-217-196/2017. [↑](#footnote-ref-2)